Finalitzen les obres del nou carril bici que connectarà amb les urbanitzacions del nord-oest de Llíria
02 de agost de 2018

L'Ajuntament de Llíria ha finalitzat les obres de construcció de la via ciclista entre l'eixida cap a Casinos, pel carrer Duc de Llíria, fins a l'enllaç amb el carril bici de l'autovia CV-35. Esta actuació ha comptat amb un pressupost d'aproximadament 100.000 euros i ha sigut possible gràcies al finançament de la Diputació de València, dins del Pla de Mobilitat Ciclopeatonal, amb l'objectiu de millorar la seguretat de vianants i ciclistes en el marc de la mobilitat sostenible.

L'alcalde Manolo Civera, el regidor d'Obres, Francesc Fombuena, i la d'Urbanisme, Consuelo Morató, han visitat hui el resultat dels treballs executats.

El primer edil ha volgut destacar que esta infraestructura “facilitarà una mobilitat sostenible entre el nucli urbà i l'eix d'urbanitzacions del Camí Vell de Chelva i l'Hospital. De fet, diàriament era normal trobar ciclistes i vianants circulant pels marges d'esta carretera i ara podran realitzar-ho amb més seguretat”.

El carril bici compta amb un ample mínim de 2,50 metres i un recorregut de quasi un quilòmetre. Dins del total de la seua longitud, es distingixen tres tipus de dissenys: carril bici protegit i separat del trànsit de motor a cota de calçada; pas en rotonda a nivell de calçada senyalitzat; i finalment tram en recorregut sobre camí rural fins a entroncar amb el carril bici de l'autovia. A això ha sumat la possibilitat de transitar per la dita via als vianants, “ja que es tracta d'un recorregut que ciclistes i vianants poden compartir en òptimes condicions de seguretat viària” ha incidit el regidor d'Obres, Francesc Fombuena.

Amb la finalització d'este nou carril, “s'ha contribuït qualitativament a millorar la xarxa d'itineraris ciclistes construïts en els tres últims anys en la contornada del nucli urbà, que tindrà continuació amb noves vies ciclistes a la plataforma de la carretera a Alcublas CV-339 i en l'accés al Poliesportiu El Canó”, ha explicat l'edil.

Per finalitzar, l'alcalde Manolo Civera hi ha assenyalat que “els punts conflictius comencen a resoldre's amb estes vies que vénen a connectar nuclis residencials i persones, aportant seguretat a trajectes que habitualment s'han hagut de fer a peu o amb bicicleta en vies amb trànsit dens i voreres d'emergència poc espaioses o inexistents”.